## Indústria tanca l’any amb una execució del 92 % en ajudes a la mamprenedoria

*** La consellera Marián Cano ha presidit el Ple del Consell Valencià del Mamprenedor, que celebra la segona reunió
* La Conselleria ultima els detalls del Pla de suport a la mamprenedoria 2024-2027**

La Conselleria d’Innovació, Indústria, Comerç i Turisme ha tancat l’any amb una execució del 92 % en ajudes de mamprenedoria, a través d’un nou model de concurrència competitiva, amb el suport a 41 entitats, 126 mamprenedors i amb el desenrotllament de 253 plans de consolidació empresarial.

Així ho ha anunciat la consellera Marián Cano durant el Ple del Consell Valencià del Mamprenedor, celebrat este dilluns, en el qual s’ha informat de les actuacions realitzades al llarg de l’any en matèria de mamprenedoria, amb especial incidència en les relacionades amb els efectes provocats per les riuades del 29 d’octubre passat.

Marián Cano ha destacat la importància de la “mamprenedoria com un àmbit d’actuació instrumental en el procés de recuperació econòmica i empresarial que estem ja escometent amb caràcter urgent i prioritari”.

Cano ha assenyalat la importància de celebrar el Consell com a òrgan assessor i impulsor de la mamprenedoria. “És important treballar junts coordinant les nostres propostes i iniciatives per a aconseguir més impacte en la reconstrucció i recuperació de la zona afectada”, ha indicat.

Així mateix, durant el ple s’ha informat sobre els objectius estratègics i les accions que s’han inclòs en el Pla de suport a la mamprenedoria 2024-2027, un pla que s’ha realitzat en estreta col·laboració amb l’ecosistema mamprenedor i que serà presentat en les pròximes setmanes.

Un dels punts del dia s’ha centrat en les actuacions que s’han dut a terme en matèria de mamprenedoria durant l’any 2024. En este punt, Marián Cano ha destacat la reactivació del Consell Valencià de la Mamprenedoria amb l’actual equip de govern i “la coordinació de tota l’activitat realitzada amb esta matèria en la Generalitat”, a través del primer grup de treball interdepartamental creat per a esta comesa.

A més del canvi de model en les ajudes convocades des de la Direcció General de Mamprenedoria i Internacionalització, durant 2024 s’han desenrotllat accions de suport a la mamprenedoria en el marc europeu del consorci CV SEIMED\_ENN, i a través dels CEEI, i s’han desenrotllat accions de promoció de mamprenedors i empreses emergents valencianes en xarxes nacionals de foment de la mamprenedoria, entre un gran nombre de mesures.

Durant el ple, les persones assistents han conegut, amb el guiatge del Consell de Cambres, dades detallades de la situació després de les riuades. Unes inundacions que han causat danys a 5.386 empreses i 6.367 locals. Estes dades suposen el 20 % d’empreses i locals de la província de València, amb 57 polígons industrials afectats.

Per la seua banda, la directora general de Mamprenedoria i Internacionalització ha resumit les mesures posades en marxa pel Consell en este àmbit, com les ajudes urgents a empreses, les ajudes a autònoms i una línia de finançament bonificat, així com els contractes d’emergències per al transport de treballadors, la neteja de polígons i els agents de proximitat industrial.

“Mesures que, de manera directa o indirecta, estan servint d’ajuda a empreses i mamprenedors”, ha indicat Olivas.

**Nou pla d’acció**

La Direcció General de Mamprenedoria i Internacionalització, a través de la consultora KPMG, i en estreta col·laboració amb l’ecosistema de mamprenedoria a la Comunitat Valenciana, ha elaborat el Pla de suport a la mamprenedoria 2024-2027.

Un pla, en paraules de Marián Cano, que “aspira a marcar el full de ruta a curt i mitjà termini per a definir el marc estratègic de l’ecosistema mamprenedor de la Comunitat Valenciana en els pròxims anys”.

Este pla, que conté els objectius estratègics que seguix el suport a la mamprenedoria, així com accions i activitats puntuals, serà remés a les persones que integren el Consell perquè facen les seues aportacions finals, i serà presentat en les pròximes setmanes.

**Àmplia assistència**

El ple ha comptat amb la presència de representants de Presidència; de la Vicepresidència Primera i Conselleria de Servicis Socials, Igualtat i Vivenda; la Conselleria d’Innovació, Indústria, Comerç i Turisme; la Conselleria d’Educació, Cultura, Universitats i Ocupació; la Conselleria d’Agricultura, Aigua, Ramaderia i Pesca, i la Conselleria d’Hisenda.

Així mateix, han estat representats la Universitat Miguel Hérnandez, la Xarxa d’Instituts Tecnològics, el Consell de Cambres, la Confederació Empresarial Valenciana, l’Associació de Jóvens Empresaris de València, la Federació de Jóvens Empresaris, la Confederació de Cooperatives de la Comunitat Valenciana, l’Associació de Treballadors Autònoms, la Federació de Municipis i Províncies, el CEEI València, la Xarxa de Parcs Científics i les empreses Health in Code, Co Enable Advisors i Actiu.

Fecha: 23/12/2024